Kaj vprašati na informativnih dnevih v srednjih šolah?

Informativni dan je priložnost, da bolje spoznate šolo, izobraževalni program in tudi bodoče "sošolce" in učitelje, zato si je smiselno vnaprej pripraviti seznam vprašanj:

* Ali pouk poteka v turnusih, kakšen je urnik?
* Kakšne so izvenšolske dejavnosti in obvezne izbirne vsebine?
* Kakšne so možnosti glede izbirnosti predmetov?
* Kateri tuji jeziki so na izbiro?
* Kako poteka praksa doma in v tujini? Kaj pa mednarodni projekti in izmenjave?
* Ali šola izvaja 5. predmet na maturi in kje konkretno se lahko zaposlite po zaključku šolanja?
* Kakšne dosežke dosegajo dijaki (tekmovanja, raziskovalne naloge) in katere projekte izvajajo?
* Kakšen je osip (koliko dijakov ne konča), omejitev vpisa?
* Kako so dijaki organizirani - ali obstaja dijaška skupnost?
* Katere dijaške statuse imajo lahko dijaki?
* Kako je s hrano v šoli?
* Imajo na šoli garderobo, telovadnico?
* Kakšen je uspeh na maturi? Kolikšen odstotek maturantov pride v prvi izbor na fakulteti?
* Kakšna je šolska klima - ali spodbuja k samostojnosti, obvladovanju učenja, vključevanju v prostovoljno delo, preizkušanju različnih vlog, del, nalog, opravil, medsebojni pomoči?
* Kakšen je 20% celotnega kurikula, ki ga šola sama oblikuje in, ki je namenjen povezovanju šole s podjetji, zadovoljevanju potreb ranljivih skupin, ipd.?
* Kakšen je poudarek na vrednotah, vzgoji, osebnostni rasti; kako je z disciplino, redom?
* Kariere bivših dijakov, koliko jih je nadaljevalo šolanje, koliko jih je našlo zaposlitev, ipd.

Vprašanji, posebej pomembni za učence, ki razmišljate o vpisu v strokovno-tehniške programe (4-letne srednje šole).

* Na katere višje, visoke šole in fakultete se najpogosteje vpisujejo dijaki, ki želijo nadaljevati s študijem? Koliko jih je sprejetih na želen program in kako uspešni so?
* V kolikor imate že sedaj v mislih določen študij, vprašajte, ali je možen vpis na dotičen program. *Na primer: razmišljate o vpisu na program kozmetični tehnik, kasneje pa bi morda želeli študirati fizioterapijo. Je to možno? Ob kakšnih pogojih in na kateri fakulteti oz. zavodu?*

Povzeto po Mihi Lovšinu (Center RS za poklicno izobraževanje) in Maruši Goršak (Kadis)